লুই ডিসুজা, বয়স ৬২। জ্যানেট ডিসুজা, বয়স ৫৬। গত ১৫ বছর ধরে নিজেদের লজিসটিক্সের ব্যবসা সামলে, হঠাৎই তাঁদের একদিন মনে হল, জীবনে খানিক অ্যাডভেঞ্চার দরকার।
ব্যস্! ভিসার আবেদন, ওয়েবসাইট, ফেসবুক পেজ (যার নাম ‘দ্য লাইফটাইম জার্নি ২০১৬’)— সব কিছু তৈরি করে একদিন বেরিয়েই পড়লেন ডিসুজা দম্পতি। মুম্বই থেকে লন্ডন হয়ে, ফিরে আসা মুম্বইয়ে। ২০১৬র ২০ মে, গাড়ি চালিয়ে যাত্রা শুরু করেন লুই ও জ্যানেট ডিসুজা। তাঁদের প্ল্যান ছিল, সেই বছরের ডিসেম্বরেই ফিরে আলবেন নিজেদের শহরে। কিন্তু, ফেরার সময়ে চিন-মায়ানমার সীমান্তে ‘রোহিঙ্গা মুসলিম’ ইস্যুর জন্য তাঁদের প্রায় ২০০০ কিলোমিটার পথ ঘুরে মায়ানমারে ঢুকতে হয়। তাইল্যান্ড হয়ে মায়ানমারে প্রবেশ করতে হয় তাঁদের। সেখানে নিজেদের গাড়ি রেখে দেশে ফিরে আসেন তাঁরা। তবে কয়েক সপ্তাহের মধ্যে আবারও ফিরে যান প্রতিবেশি দেশে। এবং গাড়ি নিয়ে ফিরে আসেন মুম্বই। শেষ করেন তাঁদের স্বপ্নের যাত্রা। 
৮ মাসের যাত্রাপথে, লুই ও জ্যানেট ডিসুজা, পৃথিবীর ৫২টি দেশের মাটি ছুঁয়েছেন। ভারতের বাণিজ্য নগরী মুম্বই থেকে পথ চলা শুরু ও শেষ করতে তাঁরা পেরিয়েছিলেন নরওয়ে, সুইডেন, মায়ানমার, চিন, আর্মেনিয়া, ইরান, রাশিয়া, জার্মানি, নেদারস্যান্ডস, বেলজিয়াম, কাজাকস্তান, ইতালি, মলটা, ফ্রান্স, স্পেন, স্লোভেনিয়া, ক্রোয়েশিয়া, তুরস্ক, জর্জিয়া, কিরঘিজস্তান ও অন্যান্য দেশও।
ডিসুজা দম্পতি যে শুধুমাত্র নিজেদের স্বপ্নপূরণের জন্যই এমন অ্যাডভেঞ্চারে মেতেছিলেন, তা নয়। তাঁদের এই যাত্রাপথের প্রতিটি কিলোমিটারের জন্য ১০ টাকা করে জমিয়েছেন তাঁরা। দুটি বেসরকারি সংস্থার কাজে প্রায় ৬ লাখ টাকা অনুদান দেবেন লুই ও জ্যানেট ডিসুজা। 
আপাতত তাঁরা আগামী দিনের স্বপ্ন-যাত্রায় বিভোর। ডিসুজা দম্পতির কথায়, ‘যতদিন শারীরিক অবস্থা ঠিক থাকবে, ততদিন এমন ট্রিপ করব আমরা’।
 
আরও পড়ুন
ঘোরার নেশায় সাতাত্তরে ৭৫টি দেশ ভ্রমণ! কতজন পারেন?
‘গ্লোবট্রটার’ অরুণ নারায়ণ সাবনিস